2021. gada - . - Noteikumi Nr. -

Rīgā (prot.Nr. -. §)

**Bezmaksas emisijas kvotu piešķiršanas kārtība stacionāro tehnoloģisko iekārtu operatoriem**

Izdoti saskaņā ar likuma "Par piesārņojumu"

32.2 panta astoto daļu

**1. Vispārīgais jautājums**

1. Noteikumi nosaka kārtību, kādā Vides aizsardzības un reģionālās attīstības ministrija (turpmāk - Ministrija), ņemot vērā Eiropas Komisijas apstiprināto Latvijas iekārtu sarakstu pagaidu bezmaksas emisijas kvotu sadalei, pieņem lēmumu par bezmaksas emisijas kvotu piešķiršanu iekārtu operatoram, kurš ir saņēmis siltumnīcefekta gāzu emisijas atļauju (turpmāk – operators).

**2. Lēmuma pieņemšana par bezmaksas emisijas kvotu piešķiršanu**

2. Ministrija piecu darbdienu laikā pēc tam, kad saņemts Eiropas Komisijas lēmums par Latvijas iekārtu saraksta pagaidu bezmaksas emisijas kvotu sadalei 2021. – 2025. gadā (turpmāk – iekārtu saraksts) apstiprināšanu un lēmums par iekārtu saraksta 2026. – 2030. gadam apstiprināšanu, sagatavo lēmuma projektu par bezmaksas emisijas kvotu piešķiršanu iekārtu sarakstā iekļauto iekārtu operatoriem un publicē to savā tīmekļa vietnē (www.varam.gov.lv). Jebkura ieinteresētā persona 30 dienu laikā pēc lēmuma projekta publicēšanas dienas var iesniegt Ministrijā priekšlikumus.

3. Ministrija izvērtē iesniegtos priekšlikumus un, ņemot vērā likuma "Par piesārņojumu" 32.7 pantā minētos nosacījumus, piecu darbdienu laikā pēc priekšlikumu iesniegšanas termiņa beigām, pieņem lēmumu par bezmaksas emisijas kvotu piešķiršanu iekārtu sarakstā iekļauto iekārtu operatoriem.

4. Pēc šo noteikumu 3. punktā minētā lēmuma pieņemšanas Ministrija šajos noteikumos paredzētajā kārtībā:

4.1. nosaka bezmaksas emisijas kvotu daudzumu iekārtām, kas nav iekļautas iekārtu sarakstā;

4.2. groza emisijas kvotu daudzumu iekārtām, kas ir iekļautas iekārtu sarakstā, ja iekārtai piešķirtajā emisijas kvotu daudzumā veiktas izmaiņas.

**3. Piešķiramo bezmaksas emisijas kvotu noteikšana**

**3.1. Bezmaksas emisijas kvotu saņemšanai atbilstīgās iekārtas**

5. Bezmaksas emisijas kvotas tiek aprēķinātas visām iekārtām, kas veic vienu vai vairākas likuma "Par piesārņojumu" 2. pielikumā minētās piesārņojošās darbības un kurām saskaņā ar likumu "Par piesārņojumu" un normatīvajiem aktiem par stacionāro tehnoloģisko iekārtu dalību Eiropas Savienības emisijas kvotu tirdzniecības sistēmā ir izsniegta siltumnīcefekta gāzu emisijas atļauja (turpmāk – atļauja), ieskaitot arī iekārtas, kas atrodas rezervē vai gatavības režīmā, kā arī iekārtas, kas darbojas sezonāli.

6. Operators katru iekārtu iedala apakšiekārtās, saskaņā ar šo noteikumu 1.pielikuma pirmo daļu. Piešķiramo bezmaksas emisijas kvotu daudzumu iekārtas līmenī nosaka, summējot apakšiekārtām piešķiramo bezmaksas emisijas kvotu daudzumu.

7. Operators var izvēlēties atteikties no tam piešķiramajām bezmaksas emisijas kvotām saskaņā ar Eiropas Komisijas 2018. gada 19. decembra deleģēto regulu 2019/331, ar ko nosaka Savienības mēroga pārejas noteikumus saskaņotai bezmaksas emisijas kvotu iedalei saskaņā ar Eiropas Parlamenta un Padomes Direktīvas 2003/87/EK 10.a pantu (regulas 2019/331), 24. pantu, ja uzskata, ka ieguvumi, kas saistīti ar piešķiramo bezmaksas emisijas kvotu saņemšanu, nav pietiekami, lai veiktu datu monitoringu, ziņošanu un attiecīgo datu verifikāciju atbilstoši šīs regulas prasībām.

**3.2. Bezmaksas emisijas kvotu daudzuma noteikšana jaunām iekārtām**

8. Par jaunu iekārtu ir uzskatāma iekārta, kas atbilst šādiem nosacījumiem:

8.1. tā nav iekļauta iekārtu sarakstā, un attiecīgās iekārtas operatoram nav piešķirtas bezmaksas emisijas kvotas atbilstoši šo noteikumu 3. punktā minētajam lēmumam;

8.2. tā veic vienu vai vairākas likuma "Par piesārņojumu" 2. pielikumā minētās darbības;

8.3. atļauja iekārtas operatoram pirmo reizi izsniegta:

a) uz 2021. – 2025. gada periodu pēc 2019. gada 30. jūnija;

b) uz 2026. – 2030. gada periodu pēc 2024. gada 30. jūnija;

d) apakšiekārta atsākusi darbību pēc darbības apturēšanas.

9. Jauna apakšiekārta, kas uzsāk darbību esošas iekārtas šo noteikumu 1. pielikuma 1. punktā noteikto apakšiekārtu darbības līmeņa robežās netiek uzskatīta par jaunu iekārtu.

10. Jaunai iekārtai bezmaksas emisijas kvotu sākotnējo daudzumu pirmajos divos tās darbības gados kopš iekārta uzsākusi normālu darbību nosaka atbilstoši regulas 2019/331 18. panta 1., 2.,3. Un 4. punktam, bezmaksas emisijas kvotu daudzumu, nosakot atbilstoši faktiskajam darbības līmenim katrā no šiem gadiem.

11. Sākot ar trešo darbības gadu jaunai iekārtai sākotnējo bezmaksas emisijas kvotu daudzumu nosaka atbilstoši iekārtas vēsturiskajam darbības līmenim, kas jaunai iekārtai tiek noteikts, balstoties uz faktisko darbības līmeni pirmajā kalendārajā ekspluatācijas gadā pēc gada, kurā sākas normāla ekspluatācija.

12. Galīgo ikgadējo bezmaksas emisijas kvotu daudzumu jaunām iekārtām nosaka atbilstoši šo noteikumu 13. vai 14.punktā noteiktajam sākotnējam bezmaksas emisijas kvotu daudzumam, piemērojot šo noteikumu 2.pielikuma 8. punktā minēto lineāro koeficientu.

13. Bezmaksas emisijas kvotas jaunās iekārtas saņem no jauno iekārtu rezerves, kas izveidota saskaņā ar regulas 2019/331 18. panta 4. punktu, balstoties uz rindas kārtības principu.

**3.3. Bezmaksas emisijas kvotu daudzuma noteikšana esošajām iekārtām**

14. Par esošu iekārtu ir uzskatāma jebkura iekārta, kurā likuma "Par piesārņojumu" 2.pielikumā minētā darbība ir uzsākta pirms 2020.gada 30.jūnija, un tā atbilst vienam no šādiem nosacījumiem:

14.1. atļauja iekārtas operatoram ir izsniegta:

a) uz 2021.–2025. gada periodu pirms 2019.gada 30.jūnija;

b) uz 2026.–2030. gada periodu pirms 2024.gada 30.jūnija;

15. Bezmaksas emisijas kvotu piešķiršana esošai iekārtai pamatojas ar šīs iekārtas vēsturisko darbības līmeni, kas ir aritmētiski vidējais ikgadējais darbības līmenis katrā piecu gadu periodā, kas noteikts atbilstoši likuma “Par piesārņojumu” 32.1 panta 81. punktam (turpmāk - bāzlīnijas periods).

16. Esošām iekārtām sākotnējo piešķiramo bezmaksas emisijas kvotu daudzumu iekārtas līmenī nosaka, saskaņā regulas 2019/331 16.panta 6. punktu, summējot apakšiekārtām piešķiramo bezmaksas emisijas kvotu daudzumus.

17. Galīgais ikgadējais bezmaksas emisijas kvotu daudzums esošām iekārtām tiek noteikts pielāgojot atbilstošos koeficientus, saskaņā ar regulas 2019/331 16. panta 8.punktu.

18. Iekārtām, kuru normāla ekspluatācija pirmoreiz sākta attiecīgi pēc 2017. gada 1. janvāra vai 2022. gada 1. janvāra, t.i. attiecīgajā bāzlīnijas periodā bijusi ekspluatācijā mazāk nekā divus kalendāros gadus, noteiktais vēsturiskais darbības līmenis ir darbības līmenis pirmajā kalendārajā ekspluatācijas gadā pēc šīs apakšiekārtas normālas ekspluatācijas sākuma.

19. Ja apakšiekārta bāzlīnijas periodā pēc normālas ekspluatācijas sākuma vēl nav bijusi ekspluatācijā pilnu kalendāro gadu, vēsturisko darbības līmeni nosaka, kad tiek iesniegts darbības līmeņa ziņojums pēc pirmā pilnā kalendārā ekspluatācijas gada.

**3.4. Bezmaksas emisijas kvotu daudzuma pielāgošana iekārtām pēc darbības līmeņa izmaiņām**

20. Ikgadējais bezmaksas emisijas kvotu daudzums esošai iekārtai var tikt grozīts šādu iekārtas darbības parametru izmaiņu rezultātā:

20.1. apakšiekārtu vidējā darbības līmeņa, kas noteikts atbilstoši šo noteikumu 1. pielikuma 3. punktam, izmaiņas;

20.2. izmaiņas citos parametros, kas nav darbības līmenis:

20.2.1. atlikumgāzes sadedzināšanas līmeņa izmaiņas, kas nenotiek drošības nolūkos;

20.2.2. izmaiņas siltuma padevē no iekārtām, kas neveic kādu no likuma "Par piesārņojumu" 2.pielikumā minētajām darbībām un kurām nav izsniegta atļauja (turpmāk - "ne-ETS iekārtām"), vai no slāpekļskābi ražojošām iekārtām;

20.2.3. izmaiņas kurināmā un elektroenerģijas apmaināmības līmenī;

20.2.4. izmaiņas tvaika krekinga vai vinilhlorīda monomēru ražošanas parametros.

21. Pēc Valsts vides dienesta (turpmāk – Dienests) lēmuma par darbības līmeņa ziņojuma apstiprināšanu saņemšanas, bezmaksas emisijas kvotu daudzumu esošai apakšiekārtai groza saskaņā ar Komisijas 2019. gada 31. oktobra Īstenošanas regulu 2019/1842, ar ko nosaka noteikumus Eiropas Parlamenta un Padomes Direktīvas 2003/87/EK piemērošanai attiecībā uz sīkāku kārtību, kā izdarāmi bezmaksas emisijas kvotu sadales pielāgojumi sakarā ar darbības līmeņa izmaiņām (turpmāk – regula Nr. [2019/1842](http://eur-lex.europa.eu/eli/reg_del/2019/331/oj/?locale=LV)).

22. Ja Ministrija pēc Dienesta apstiprinātā operatora darbības līmeņa ziņojuma izvērtēšanas konstatē apakšiekārtas vidējā darbības līmeņa, kas noteikts atbilstoši šo noteikumu 1. pielikuma 3. punktam, ievērojamu samazinājumu vai palielinājumu, apakšiekārtai noteiktais bezmaksas emisijas kvotu daudzums tiek pielāgots šo noteikumu 23. vai 24. punktā noteiktajā kārtībā, sākot ar nākošā gada 1. janvāri, kas seko diviem kalendārajiem gadiem, kuri izmantoti vidējā darbības līmeņa noteikšanai.

23. Ja laika periodā no 2021. līdz 2025. gadam vai no 2026. līdz 2030. gadam operatoram piešķirto bezmaksas emisijas kvotu daudzuma pielāgošana nepieciešama pirmo reizi, to veic atbilstoši darbības līmeņa procentuālajām izmaiņām, ja apakšiekārtas vidējais darbības līmenis ir palielinājies vai samazinājies par vairāk nekā 15 procentiem, salīdzinot ar vēsturisko darbības līmeni.

24. Ja laika periodā no 2021. līdz 2025. gadam vai no 2026. līdz 2030. gadam, nepieciešama atkārtota operatoram piešķirto bezmaksas emisijas kvotu daudzuma pielāgošana, to veic atbilstoši darbības līmeņa procentuālajām izmaiņām, ja vidējā darbības līmeņa izmaiņas pārsniedz piecu procentu intervālu salīdzinot ar iepriekš veiktajām izmaiņām vai nosaka bezmaksas emisijas kvotu daudzuma atgriešanu vēsturiskā līmenī, ja vidējā darbības līmeņa izmaiņas vairs nepārsniedz 15 procentus no vēsturiskā darbības līmeņa.

25. Šo noteikumu 23. un 24. punktā norādītā bezmaksas emisijas kvotu daudzuma pielāgošana tiek veikta tikai tad, ja pielāgojamais bezmaksas emisijas kvotu daudzums ir vismaz 100 emisijas kvotas.

26. Esošai iekārtai pēc darbības pilnīgas pārtraukšanas bezmaksas emisijas kvotas tiek atceltas sākot ar gadu pēc iekārtas darbības apturēšanas, ja ir spēkā viens no šādiem nosacījumiem:

26.1. operatoram izsniegtās atļaujas derīguma termiņš ir beidzies vai atļauja ir atcelta saskaņā ar normatīvajiem aktiem par stacionāro tehnoloģisko iekārtu dalību Eiropas Savienības emisijas kvotu tirdzniecības sistēmā (turpmāk – ES ETS);

26.2. iekārtas ekspluatācija ir tehniski neiespējama;

26.3. iekārta nedarbojas, bet iepriekš ir darbojusies, un ir tehniski neiespējami atsākt darbību;

26.4. iekārta nedarbojas, bet iepriekš ir darbojusies, un operators nespēj apstiprināt, ka attiecīgā iekārta pēc darbības pārtraukšanas to atsāks ne vēlāk kā sešu mēnešu laikā. Ja iekārtas operators var pamatot, ka iekārta sešu mēnešu laikā neatsāks darbību ārkārtas un neparedzētu apstākļu dēļ, no kuriem nav iespējams izvairīties un kurus attiecīgās iekārtas operators nevar ietekmēt, iekārtas darbības atsākšanai paredzētais laiks ir 18 mēneši.

27. Ja šo noteikumu 1. pielikuma 1. nodaļā minēto kurināmā vai siltuma līmeņatzīmes apakšiekārtu vidējā darbības līmeņa izmaiņas ir saistītas ar kopējo apakšiekārtas energoefektivitātes izmaiņu par vairāk nekā 15 procentiem salīdzinoši ar bāzlīnijas vai jaunas iekārtas datu ziņojumā uzrādīto, bezmaksas emisijas kvotu sadalījumu nepielāgo.

28. Ja nākošajā iekārtas darbības gadā notiek papildus vidējā darbības līmeņa samazināšanās, kas vairs nav pamatojama ar energoefektivitātes uzlabošanos, Ministrija var pieņemt lēmumu atcelt piemēroto emisijas kvotu sadales nepielāgošanu turpmākajiem gadiem.

29. Šo noteikumu 27. un 28. punktos minēto bezmaksas emisijas kvotu sadales pielāgošanu piemēro, pamatojoties uz darbības līmeņa ziņojumiem, kā arī jebkādiem papildus datiem, kurus Ministrija papildus pieprasa operatoram.

30. Lai pamatotu energoefektivitātes izmaiņu rezultātā radušās darbības līmeņa izmaiņas, Ministrija pieprasa informāciju operatoram 30 darba dienu laikā pēc Dienesta lēmuma par darbības līmeņa ziņojuma apstiprināšanu.

31. Apakšiekārtās, uz kurām attiecas viena vai vairākas no šo noteikumu 20.2. apakšpunktā minētajām parametru izmaiņām, katru gadu kopā ar vidējo darbības līmeni, nosaka šo parametru izmaiņas, lai novērtētu to iespējamo ietekmi uz bezmaksas emisijas kvotu sadali. Vidējo darbības līmeni aprēķina atbilstoši šo noteikumu 1. pielikuma 3. punktam. Bezmaksas emisijas kvotu sadalījumu pielāgo atbilstoši regulas Nr. [2019/1842](http://eur-lex.europa.eu/eli/reg_del/2019/331/oj/?locale=LV) 6. panta 4. punktam.

32. Šo noteikumu 11. punktā minētajām iekārtām bezmaksas emisiju kvotu pielāgošanu, atbilstoši šo noteikumu 22. punktam, var veikt, sākot ar šo iekārtu darbības ceturto kalendāro gadu.

**4. Kārtība, kādā pieņem lēmumu par bezmaksas emisijas kvotu piešķiršanu**

33. Ministrija 45 darbdienu laikā pēc apstiprinātā darbības līmeņa ziņojuma izvērtēšanas, kas sagatavots un iesniegts atbilstoši normatīvajiem aktiem, kas nosaka ES ETS darbību Latvijā prasībām un apstiprināts Valsts vides dienestā, ja nav konstatētas vai ir novērstas būtiskas datu nepilnības vai neatbilstības, veic šādas darbības:

33.1. apkopo operatora darbības līmeņa ziņojumā iekļauto informāciju Eiropas Komisijas noteiktajā formātā, izmantojot Eiropas Komisijas izstrādātās veidlapas, un saskaņā ar šiem noteikumiem aprēķina iekārtai piešķiramo vai atceļamo bezmaksas emisijas kvotu daudzumu;

33.2. attiecībā uz bezmaksas emisijas kvotu daudzuma piešķiršanu jaunai iekārtai vai bezmaksas emisijas kvotu daudzuma grozījumiem esošai iekārtai sagatavo lēmuma projektu par šo noteikumu 3. punktā minētā lēmuma grozījumiem, lai veiktu grozījumus iekārtu sarakstā un publicē to Ministrijas tīmekļa vietnē sabiedrības līdzdalības nodrošināšanai;

33.3. iesniedz Eiropas Komisijā šo noteikumu 33.1 apakšpunktā minēto informāciju.

34. Ja Eiropas Komisija konstatē nepilnības saskaņā ar šo noteikumu 33.1. punktu iesniegtajā informācijā un to noraida, Ministrija veic nepieciešamos precizējumus un attiecīgo informāciju atkārtoti iesniedz Eiropas Komisijā.

35. Ministrija desmit darbdienu laikā pēc tam, kad ir saņemts apstiprinājums no Eiropas Komisijas par atbilstoši 31.1. apakšpunktam iesniegto datu atbilstību Eiropas Savienības tiesību aktiem bezmaksas emisijas kvotu sadales jomā, veic šādas darbības:

35.1. saskaņā ar šiem noteikumiem nosaka iekārtai piešķiramo galīgo bezmaksas emisijas kvotu daudzumu;

35.2. ja nepieciešams, precizē šo noteikumu 33.2. apakšpunktā minēto lēmuma projektu.

36. Ministrija, ņemot vērā likuma "Par piesārņojumu" 32.7 panta nosacījumus, pieņem lēmumu par bezmaksas emisijas kvotu piešķiršanu jaunai iekārtai vai lēmumu par esošai iekārtai piešķirtā bezmaksas emisijas kvotu daudzuma grozījumiem.

37. Ministrija šo noteikumu 38. punktā minēto lēmumu divu darbdienu laikā pēc tā pieņemšanas publicē savā tīmekļa vietnē, nosūta attiecīgajam operatoram, kuram lēmums adresēts, kā arī informē par to emisijas reģistra valsts administratoru – valsts sabiedrību ar ierobežotu atbildību "Latvijas Vides, ģeoloģijas un meteoroloģijas centrs" (turpmāk – Latvijas Vides, ģeoloģijas un meteoroloģijas centrs).

38. Ministrija var pieņemt lēmumu par bezmaksas emisijas kvotu daudzuma grozījumiem, pamatojoties uz izmaiņām Eiropas Savienības tiesību aktos, kas ietekmē iekārtas bezmaksas emisijas kvotu piešķiršanas aprēķinu.

39. Ministrija pieņem lēmumu par bezmaksas emisijas kvotu daudzuma atcelšanu, ja iekārtas operators nav iesniedzis informāciju saskaņā ar šo noteikumu 40. punktu vai operatoram izsniegtā atļauja ir atcelta. Ministrija iesniedz Eiropas Komisijā šo noteikumu 33.1 apakšpunktā minēto informāciju un publicē lēmuma projektu savā tīmekļa vietnē.

**5. Bezmaksas emisijas kvotu piešķiršanas uzraudzība**

40. Esošās iekārtas operators katru gadu līdz 20. janvārim iesniedz Ministrijā informāciju par visām plānotajām pārmaiņām attiecībā uz iekārtas būtību, darbību, paplašināšanu vai būtisku jaudas samazināšanu, balstoties uz ko var būt vajadzība atjaunināt atļauju, kā arī sniedz informāciju, vai šo izmaiņu rezultātā iekārtā ir notikusi darbības līmeņa izmaiņa, vai darbības daļēja vai pilnīga pārtraukšana.

41. Ministrija pēc šo noteikumu 40. punktā minētās informācijas saņemšanas vai, ja operators nav iesniedzis šo informāciju, ja nepieciešams, pieņem lēmumu par likuma "Par piesārņojumu" 32.2 panta sestajā daļā minētās bezmaksas emisijas kvotu sadales atlikšanu operatoriem, kuru iekārtās pirmo reizi vai atkārtoti ir notikusi ievērojama darbības līmeņa izmaiņa, kuras rezultātā var tikt grozīts operatoram piešķiramais bezmaksas emisijas kvotu daudzums, un par šo lēmumu nekavējoties informē Latvijas Vides, ģeoloģijas un meteoroloģijas centru. Ministrija, pieņemot attiecīgo lēmumu, nodrošina, ka netiek būtiski samazinātas operatora iespējas veikt normatīvajos aktos par piesārņojumu noteikto emisijas kvotu nodošanu.

42. Latvijas Vides, ģeoloģijas un meteoroloģijas centrs pēc šo noteikumu 41. punktā minētā lēmuma saņemšanas emisijas reģistrā iekļautajā bezmaksas emisijas kvotu sadales tabulā veic atzīmi, ka attiecīgajiem operatoriem bezmaksas emisijas kvotu piešķiršana tiek atlikta līdz šo noteikumu 40.punktā minētā ministrijas lēmuma pieņemšanai.

43. Ministrija nekavējoties informē Latvijas Vides, ģeoloģijas un meteoroloģijas centru par šo noteikumu 42. punktā minētajiem operatoriem. Latvijas Vides, ģeoloģijas un meteoroloģijas centrs pēc šīs informācijas saņemšanas bloķē attiecīgo iekārtu operatoru kontus emisijas reģistrā.

44. Ja Ministrija konstatē, ka kādai iekārtai emisijas reģistrā bezmaksas emisijas kvotas ir piešķirtas pirms šo noteikumu 3. un 38.punktā minētā lēmuma pieņemšanas un šai iekārtai bezmaksas emisijas kvotu daudzums ir jāsamazina, Ministrija, pieņemot šo noteikumu 38. punktā minēto lēmumu, nosaka emisijas kvotu daudzumu, kas operatoram jāpārskaita emisijas reģistra jauno iekārtu rezerves kontā, kā arī nosaka termiņu, kādā operatoram emisijas kvotas ir jāpārskaita.

45. Ja operators neveic šo noteikumu 44. punktā minēto pārskaitījumu ministrijas lēmumā norādītajā termiņā, Latvijas Vides, ģeoloģijas un meteoroloģijas centrs veic šo pārskaitījumu 20 darbdienu laikā pēc ministrijas lēmumā noteiktā termiņa beigām.

**6. Noslēguma jautājumi**

46. Ja operators saskaņā ar šo noteikumu 40. punktu ir ziņojis par ievērojamām izmaiņām esošajā iekārtā vai iekārtas darbības daļēju vai pilnīgu pārtraukšanu un attiecīgās izmaiņas ir notikušas pirms 2021.gada 1.janvāra, Ministrija saskaņā ar šajos noteikumos paredzēto kārtību pieņem lēmumu par 2021.gada emisijas kvotu daudzuma grozīšanu.

47. Atzīt par spēku zaudējušiem Ministru kabineta 2013.gada 26.februārī noteikumus Nr. 112 "Emisijas kvotu piešķiršanas kārtība stacionāro tehnoloģisko iekārtu operatoriem" (Latvijas Vēstnesis, 2013, 58.nr.; 2013, 189.nr.; 2014, 60.nr.; 2015, 20.nr.; 2016, 29.nr.; 2019, 206.nr.).

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Eiropas Parlamenta un Padomes 2009. gada 23. aprīļa Direktīvas [2009/29/EK](http://eur-lex.europa.eu/eli/dir/2009/29/oj/?locale=LV), ar ko Direktīvu [2003/87/EK](http://eur-lex.europa.eu/eli/dir/2003/87/oj/?locale=LV) groza, lai uzlabotu un paplašinātu Kopienas siltumnīcas efektu izraisošo gāzu emisiju kvotu tirdzniecības sistēmu;

2) Eiropas Parlamenta un Padomes 2018. gada 14. marta Direktīvas [2018/410](http://eur-lex.europa.eu/eli/dir/2018/410/oj/?locale=LV), ar ko groza Direktīvu [2003/87/EK](http://eur-lex.europa.eu/eli/dir/2003/87/oj/?locale=LV), lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu [2015/1814](http://eur-lex.europa.eu/eli/dec/2015/1814/oj/?locale=LV).

Ministru prezidents A.K.Kariņš

Vides aizsardzības un

reģionālās attīstības ministrs A.T.Plešs

Sagatavotājs:

Kamarūte 67026528

Ilze.Kamarute@varam.gov.lv